- Hibru
- <
- 3
- >

3
JISAS RIITI HARAPA SIINIGA MOSES RIITI HARAPA HIN DAGIIR POYETU
1 Eeji Kristen yaka kumwoy, God riita nona wohechawey, kwotaka notaka hevenek tawa yon anapoy anapoy otiito. Anapoy anapoy otiinak, Jisas riina na hiki ta. Rii eeta noti Aposel, God riiti maji sawo tar ma. Rii eeta noti harapa opelen otii tar ma. Riita sawo tarin, nota eechaba hiki siitiichi sawoto. 2 Moses riita God riiti akak rii God riina hehar sumowu tarega, Jisas rii God riina eechaba hehar sumowu tar. Mashi God riita Jisas riina diita yo otiiken eena hisiir. 3 Ada otii tawa ma riiti hi eeta harapa, aka siiti hi eeta karakada. Sii eetata Jisas riiti hi eeta harapa, Moses riiti he eeta harapa karakada. 4 Eyey akan diita nosapeka tawey, ma por rii otii tar. Wowak, God riita eyey boboyen otiir. 5 Moses rii wakasa ma tarek, God riiti akak taniga, rii God riina hehar siiken sumowuchi, rii komas wochir majin tayechi heema pakachichar. 6 Wowak, Kraist riita God riiti yikapwa tarega riita eyey ma God riiti akak taweyn yenya riita siiken hehareto. Kapo nama God riiti akak tawa? Nota riina hiki siitiichi, sumowu taney, riita yaken nota eechaba eechaba anabeyichi kowu taney, eeta nota riiti akak tawa.
MAJIN WOSOWOY TAWA MA YE SIITII HAPAKAKASAKECH
7-9 Wowak, nota na Holi Spirit majin meeji ta. Eecha wocho:
“Apak kwo God riiti ayan meeji tawey,
kwi marenoko opoche hapaga bor siitanakech.
Kwoti wayega me biish tar eemek tari,
yecha eeji harapa yon 40 sukwiyak hechari,
yecha ana otii otii hechari, nasowoy tarek,
10 worek, yecha eeta nediik tari,
ada yenya inyaka harapa kwotayer.
Eena marenoko kwi hapaga bor siitanakech.
Ada inyaka kwotayechi wor,
‘Yecha eechaba eechaba inyaka marenoku ye
heechi ichu.
Yecha eeji nobon hekasakech.’
11 Eena ada inyaka kwotayechiniga maji harapa wor,
‘Yecha eeji yikapaka tawa eemen iyarekasakech.’ ”
ISREL MA YECHA GOD RIITI MAJIN NASOWOY TAREGA NOTA OPOCHE EECHABA NASOWOYETANAKECH
12 Yaka kumwoy na hehar icha. Eeta kapasek kwoti inyaka sugu wopu kapasek boboy hiki taney, riina saka hiki siitiichichawak. Kwota hiki taney, kwota eechaba eechaba takiitawa God riina heechi shen shen ichanakech. 13 Apa, diita nedii nota keena God riiti yon otiito. Diita nedii tawey, nota na awasen awasen kiyapo ta. Kiyapo tawey, woshepii tawa kapasek boboy sii eeta nona hapaga bor otiichikasakech. 14 Nota Jisas riina mapo hiki siitiichichari, nota hamak tawa nedii anabeyichi siitii taney, nopa Kraist riita homochik tawa boboyen nopa kiki yabakiita. 15 God riiti maji eecha wocho,
“Apak kwota riiti ayan meejinak,
me biish tar eemiktar ma ye nasowoy tari,
opoche eechaba hapaga bor siitanakech.”
16 Kapo nama God riiti maji meejichi nasowoy tar? Kata ma ye Isip nosap heechi Moses riita mapo neeki ichar boboyen eena sumowu tarin yecha nasowoy tar. 17 God riita 40 sukwiya kapo naman inyaka kwotaye tar? Kata ma ye kapasek boboy otii tarek, yechi maba sapi me biish tar eemek heechirin eena God riita yenya kwotayer. 18 Eeta nedii God rii eecha wor, “Kata nosowoye tawa ma ye eeji yikpaka tawa eemen iyarekasakech.” Wori, kapo naman eecha wor? Maji nosowoy tawa ma yenya bar. 19 Wowak, nota hecho ye hiki siitiichiyan biish siiri, eena yecha iyarekasakech.

- Hibru
- <
- 3
- >

© 1974 Wycliffe Bible Translators, Inc.